Document ID: /roh_data/filtered/fineweb-2-filterrobots_roh.jsonl.gz/20674

Las ureglias fan egls? Igl è Pasca!
Suenter in lung enviern èsi uras da laschar entrar la primavaira fin tar il davos chantunet da nossas quatter paraids ed er en noss cors. RTR procura per colur ed odur da primavaira per vossas ureglias.
Durant l’emna sontga ans reflecteschan differents protagonists lur cunfar da primavaira e tge influenza che Pasca ha en lur vita professiunala e privata.
Theolinda Wolf
Nus ans laschain inspirar da la fantasia da la flurista Theolinda Wolf per zambregiar a moda simpla in gnieu da Pasca ed ella ans cusseglia davart flurs da primavaira.
Carli Tuor
Nus visitain las 4'000 giaglinas giuvnas da Carli Tuor, quellas ch'èn tenor lur elevatur da bio, giaglinas cuntentas. Co quai sa mussa e schebain la vulp ha er gia visità ellas, ans tradescha el en la seria da Pasca.
Anna Maria Pfister
Pasca senza ovs? Na! Quai na fiss betg pussaivel! Anna Maria Pfister da Schlans ans tradescha sia nova passiun: Decorar ovs tenor tradiziun dals Sorbs. Ovs d’art cun tschaira.
Rafael Schlosser e Fabio Maissen
En cuschina giain nus cun Rafael Schlosser e cun Fabio Maissen. Sco cuschinier e mazler ans tradescha Rafael Schlosser in delizius recept per cuschinar a moda simpla la litgiva per venderdi sontg. Il mazler Fabio Maissen ch'è naschì il di da Pasca, ans tradescha ses recept persunal per laschar gartegiar il chalun d’agnè cun garanzia.